text: [{"text_idx": "#000004", "text": "Prezdaantiin Naannoo Oromiyaa obbo Lammaa Magarsaa guyyaa har\u2019aa haala yeroo irratti ibsa kenneen, maqaa ABO\u2019tiin iddoo adda addaatti saamichaa fi rakkoowwan garagaraa kan muldhataa jiran ta\u2019uu fi dhimmicha irratti hooggantoota dhaabichaa waliin marii godhuu ibse. Akka Obbo Lammaan jedhetti, hooggantoonni ABO gochi raawwatamaa jiru kan isaan hin ilaallanne ta\u2019uu ibsan."}, {"text_idx": "#000005", "text": "Torbee darbe keessa jilli mootummaa Ityoophiyaa prezdaantii naannoo Oromiyaa Obbo Lammaa Magarsaa fi Ministeera haajaa alaatiin hogganamu gara Eertiraa imaluun hooggantoota ABO waliin mari\u2019atuun waliigaltee nagayaa mallatteessuun ni yaadatama."}, {"text_idx": "#000006", "text": "Walii galtee Nagayaa Addicha waliin maallateefame ilaalchisee Obbo Lammaa Magarsaa:\n\u201cHaala dhimmoota gurguddoo irratti waliin hojjatuun danda\u2019amu irratti mari\u2019achuun walii galleerra, dhimmoota xixiqqaa hafan ammoo adeemsa keessa hiikaa deemuuf walii galameera. Maqaa walii galtee kanaatiin yakkoonni adda addaa raawwatamaa jiran fudhatama hin qaban, warri waan kana raawwataa jiran akka irraa of qusatan\u201d jechuun akeekachise."}]